हम मान लें कि ऐसा सब हो भी जाएगा और दिल्ली के बस स्टॉप इक्कीसवीं शताब्दी के उत्तरार्ध का दृश्य देने लगेंगे, लेकिन इन सबके बाद स्टॉप पर बस कौन सी आएगी? इन सबके बाद जो बस स्टॉप पर आएगी वह वही पुरानी ब्लू लाइन बस होगी, जिसके टीन टप्पर उखड़ रहे होंगे, खिड़कियों के शीशे गायब होंगे, सीटें उखड़ीं और फटी हुई होंगी। दो चार शोहदे बस के टीन टप्पर को पूरी तन्मयता और जोश से बजा रहे होंगे। वह बस, बस स्टॉप पर नहीं, कुछ आगे या पीछे खड़ी होगी, सड़क के किनारे नहीं बीचों-बीच। परिस्थिति के मुताबिक या तो तीर की तरह चल देगी या स्टॉप पर दस मिनट खड़ी रहेगी। बस में चढ़ने वाले यात्री तमाम खतरों को ङोलकर बस तक पहुंचेंगे और उससे ज्यादा खतरनाक यात्रा शुरू करेंगे।